ການສູ້ລົບກັນໃນລີເບຍ ຍັງດຳເນີນຕໍ່ມາ ອ້ອມແອ້ມ ເມືອງ Bani Walid
ນັກລົບ 3 ຄົນ ຂອງລັດຖະບານຊົ່ວຄາວລີເບຍ ເສຍຊີວິດ ໃນການປະທະກັນ ອ້ອມແອ້ມເມືອງ Bani Walid
ພວກນັກລົບຂອງລັດຖະບານຊົ່ວຄາວລີເບຍ ຍັງສືບຕໍ່ທຳການສູ້ລົບກັບພວກທີ່ຈົງຮັກພັກດີຕໍ່ ທ່ານ Moammar Gadhafi ໃນວັນເສົາມື້ນີ້ທີ່ເມືອງ Bani Walid ທີ່ໝັ້ນຂອງອະດີດຜູ້ ນຳລີເບຍ ສະພາປົກຄອງໄລຍະຂ້າມຜ່ານແຫ່ງຊາດລີເບຍຫຼື NTC ກ່າວວ່ານັກລົບຂອງຕົນ 3 ຄົນໄດ້ ເສຍຊີວິດໃນວັນເສົາມື້ນີ້ແລະຜູ້ສື່ຂ່າວຂອງ VOA ນາງ Elizabet Arrott ທີ່ຢູ່ໃນເມືອງດັ່ງ ກ່າວເວົ້າວ່າກຳລັງຂອງ Gadhafi ໄດ້ຍິງຈະຫຼວດ ແລະພວກມືປືນຍັງສືບຕໍ່ລະດົມຍິງຢູ່ໃນບໍ ລິເວນອ້ອມແອ້ມເມືອງ ມີການແນມເຫັນລົດໂຮງໝໍທັງແລ່ນເຂົ້າແລະອອກເມືອງດັ່ງກ່າວນີ້ ສະພາ NTC ເວົ້າວ່າ ພວກນັກລົບຂອງຕົນໄດ້ບຸກເຂົ້າໄປໃນເມືອງ Bani Walid ໃນມື້ວັນ ສຸກວານນີ້ຍ້ອນວ່າກຳລັງທີ່ຈົງຮັກພັກດີຕໍ່ Gadhafi ໄດ້ຍິງຈະຫຼວດອອກມາໃສ່ພວກເຂົາເຈົ້າ ແລະວ່າ ນັກລົບຄົນນຶ່ງ ຂອງສະພາປົກຄອງໃນໄລຍະຂ້າມຜ່ານ ແລະພວກທີ່ຈົງຮັກພັກດີຕໍ່ Gadhafi 3 ຄົນໄດ້ເສຍຊີວິດໃນການສູ້ລົບກັນທີ່ດຳເນີນຢູ່ຕໍ່ມາ ໃນຕົ້ນອາທິດນີ້ ເຈົ້າໜາທີ່ຂອງລັດຖະບານຊົ່ວຄາວ ໄດ້ໃຫ້ເວລາແກ່ພວກທີ່ຈົງຮັກພັກດີຕໍ່ ທ່ານ Gadhafi ຈົນຮອດວັນເສົາມື້ນີ້ ເພື່ອໃຫ້ຍອມຈຳນົນ ເຂດທີ່ໝັ້ນທີ່ຍັງເຫຼືອຢູ່ບໍ່ພໍເທົ່າ ໃດແຫ່ງ ສະພາ NTC ເວົ້າວ່ວາ ຕົນຢາກຫຼີກລ້ຽງການປະຕິບັດງານທາງທະຫານທີ່ອາດ ເຮັດໃຫ້ປະຊາຊົນຕົກຢູ່ໃນອັນຕະລາຍ ທັງໆທີ່ໄດ້ເກີດຄວາມຮຸນແຮງໃນວັນເສົາມື້ນີ້ ໂຄສົກຄົນນຶ່ງຂອງ NTC ກ່າວວ່າ ຍັງບໍ່ທັນ ເປັນການຊ້າຈົນເກີນໄປສຳລັບພວກທີ່ຈົງຮັກພັກດີຕໍ່ທ່ານ Gadhafi ຈະຍອມວາງອາວຸດ ການປະທະກັນລະຫວ່າງພວກທີ່ຈົງຮັກພັກດີແລະພວກນັກລົບຂອງລັດຖະບານຊົ່ວຄາວຍັງ ໄດ້ເກີດຂຶ້ນໃນວັນສຸກວານນີ້ທີ່ເມືອງ Sirte ຊຶ່ງເປັນບ້ານເກີດຂອງທ່ານ Gadhafi ນັ້ນ